Vonnisverrigtinge van Potch-beesboer se moordenaars uitgestelMarietjie en Koos van der Leeuw (Foto: Verskaf) Die vonnisverrigtinge van die drie verdagtes wat skuldig bevind is aan die moord op Koos van der Leeuw (68), is Woensdagoggend in die rondgaande hof in Klerksdorp uitgestel. Volgens Henry Mamothame, woordvoerder van die nasionale vervolgingsgesag (NVG) in Noordwes, het twee van die beskuldigdes hulle regsverteenwoordigers die trekpas gegee voordat vonnisverrigtinge kon begin en moes die vonnisoplegging na Donderdag uitgestel word. “Daar is nie duidelike redes gegee waarom die beskuldigdes hul regsverteenwoordigers afgedank het nie,” sê Mamothame. Bibi Ngcamphalala, Idah Lebaka en Samuel Motsi is in September skuldig bevind aan moord asook op twee aanklagte van gewapende roof. Koos, ’n bekende beesboer en sakeman van Potchefstroom in Noordwes, is in Augustus 2015 by die dorp se slagpale deur aanvallers oorval en in die kop geskiet. Hy was vroegoggend saam met sy vrou, Marietjie (73), by die slagpale om ŉ transaksie met ŉ man van Krugersdorp te beklink. Die aanvallers het op die toneel aangekom en Koos is geskiet. Hy is later in ’n Johannesburgse hospitaal dood. ’n Vierde verdagte, Tefo Mohua, het nie vir die vorige hofverrigtinge opgedaag nie en ’n lasbrief vir sy inhegtenisneming is uitgereik. Hy is vroeër borgtog toegestaan. Marietjie sê Mohua het glo die dag van Koos se moord op haar geskiet en staan tereg op aanklagte van poging tot moord. Sy is verslae oor die regstelsel wat Mohua borgtog toegestaan het en dat hy nou al vir so lank op vrye voet is. Dié kranige boervrou het na Koos se dood die bedrywigheide op hul beesplaas oorgeneem. Sy en die res van die familie het getrou die hofsake bygewoon, maar nie vandag se hofverrigtinge nie. Sy het aan Maroela Media vertel dat sy wil aanbeweeg met haar lewe. “Ek steur my nie aan die vertraging van die vonnisoplegging nie omdat ek weet die skuldiges is klaar agter tralies.” Sy sê die skuldiges se vonnis staan haar ook eintlik nie aan nie. “Ek weet die groot straf lê eendag by die Hoër Hand. Ons laat dit in die hand van die gereg.” Sy het vroeër aan Maroela Media gesê die afgelope vyf jaar was ontsaglik moeilik vir die familie omdat hulle nie afsluiting kon kry nie. Al waaraan hulle kon dink, was die hofsaak. Die saak het baie lank gesloer en is gedurig uitgestel. “Nooit sal daardie afsluiting regtig daar wees nie, maar vir nou kan ek net probeer aangaan met my lewe.”